FOLYTATÓDNAK AZ INGYENES PEDAGÓGUS-TOVÁBBKÉPZÉSEK | MDSZ, Diákolimpia, Netfit, TESI, TE IS
A Magyar Diáksport Szövetség (MDSZ) a 2018/2019. tanévben is folytatja ingyenes pedagógus-továbbképzéseinek megvalósítását. A tréningek az EFOP-3.2.10-16-2016-0001 azonosítószámú ,,Tehetséggondozás sport által” c. kiemelt projekt és az érintett sportági szakszövetségekkel való együttműködések keretében Magyarország kevésbé fejlett régióiban, és egyes esetekben Közép-Magyarországon is zajlanak.
A folytatódó szivacskézilabda továbbképzések mellett az MDSZ immár a judo, illetve röplabda sportágakhoz kapcsolódóan is szervez élményszerű, játékos, gyakorlatközpontú tréningeket. A tanítók és tanárok 2018. szeptemberétől az alábbi ingyenes, 30 órás, PAT által akkreditált pedagógus-továbbképzésekre tudnak jelentkezni, az első két továbbképzés esetében a Közép-Magyarország régióban is:
„A szivacskézilabdázás oktatásmódszertani alapjai az iskolai testnevelésben”;
„A tompítás művészete – küzdőjátékok az iskolában”;
„Röpsuli” – röplabdázás az iskolában”.
Miért jelentkezzen a pedagógus az akkreditált továbbképzésekre?
Mert a 30 óra beleszámít a hétévenkénti 120 órás továbbképzési kötelezettségbe
Mert a képzések jó hangulatúak, tartalmasak és gyakorlatközpontúak, ahol nem feltétel az előzetes sportági ismeret
Mert a résztvevők új, játékos és élményközpontú, életkorra szabott feladatokkal, gyakorlatokkal bővíthetik tudásukat, és új ötleteket szerezhetnek a testnevelés tanításához
Mert színesebbé, a gyermekek számára is változatosabbá tehetik a mindennapos testnevelést, testmozgást
Mert a teljes képzési tananyagot ingyenesen megkapják e-book formájában
A háromnapos továbbképzések pénteki, szombati és vasárnapi napokon zajlanak. A pontos időpontokról, helyszínekről ezen a linken kaphatnak további információt.